Številka: 35409-190/2022-2550-7

Datum: 29. 6. 2022

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14, 90/14, 51/16, 36/21, 82/21 in 189/21), 77. člena Zakona o varstvu okolja (Uradni list RS, št. 44/22 – ZVO-2), 110. in 119. člena Zakona o urejanju prostora (ZUreP-2) (Uradni list RS, št. 61/17, 199/21 - ZUreP-3 in 20/22 – odl. US), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) v upravni zadevi določitve planov, za katere je treba izvesti postopek celovite presoje njihovih vplivov na okolje, za Spremembe in dopolnitve Odloka o medobčinskem lokacijskem načrtu za del območja Ptujsko jezero in del reke Drave severno od Ptujskega jezera do sotočja struge reke Drave in odvodnega kanala hidroelektrarne Zlatoličje: za del območja P11-R11 Jezero v Mestni občini Ptuj in del območja P13-R1 Jezero v Občini Markovci, pripravljavcema plana, Mestni občini Ptuj, Mestni trg 1, 2250 Ptuj in Občini Markovci, Markovci 43, 2281 Markovci, ki ju zastopa Andrej Trunk, vodja Oddelka za gospodarske dejavnosti Mestne občine Ptuj, Mestni trg 1, 2250 Ptuj, naslednjo

# ODLOČBO

1. V postopku priprave Sprememb in dopolnitev Odloka o medobčinskem lokacijskem načrtu za del območja Ptujsko jezero in del reke Drave severno od Ptujskega jezera do sotočja struge reke Drave in odvodnega kanala hidroelektrarne Zlatoličje: za del območja P11-R11 Jezero v Mestni občini Ptuj in del območja P13-R1 Jezero v Občini Markovci je treba izvesti celovito presojo vplivov na okolje.
2. V postopku priprave Sprememb in dopolnitev Odloka o medobčinskem lokacijskem načrtu za del območja Ptujsko jezero in del reke Drave severno od Ptujskega jezera do sotočja struge reke Drave in odvodnega kanala hidroelektrarne Zlatoličje: za del območja P11-R11 Jezero v Mestni občini Ptuj in del območja P13-R1 Jezero v Občini Markovci je treba izvesti presojo sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavca plana, Mestna občina Ptuj, Mestni trg 1, 2250 Ptuj in Občina Markovci, Markovci 43, 2281 Markovci, ki ju zastopa Andrej Trunk, vodja Oddelka za gospodarske dejavnosti Mestne občine Ptuj, Mestni trg 1, 2250 Ptuj, sta na Ministrstvo za okolje in prostor (v nadaljnjem besedilu Ministrstvo) podala vlogo, št. 3505-4/2008-149, z dne 11. 4. 2022, prejeto dne 15. 4. 2022, za izdajo odločitve o obveznosti izvedbe celovite presoje vplivov na okolje za Spremembe in dopolnitve Odloka o medobčinskem lokacijskem načrtu za del območja Ptujsko jezero in del reke Drave severno od Ptujskega jezera do sotočja struge reke Drave in odvodnega kanala hidroelektrarne Zlatoličje: za del območja P11-R11 Jezero v Mestni občini Ptuj in del območja P13-R1 Jezero v Občini Markovci, (v nadaljnjem besedilu SD MLN). Na poziv Ministrstva je bila vloga dopolnjena dne 16. 5. 2022.

Vlogi je bilo priloženo naslednje gradivo:

* mnenje Ministrstva za kulturo, št. 35012-33/2022/5;
* mnenje Zavoda RS za varstvo narave, št. 3563-0048/2022-2;
* smernice Direkcije RS za vode, št. 35020-25/2022-3;
* mnenje Ministrstva za zdravje s priloženim mnenjem Nacionalnega laboratorija za zdravje, okolje in hrano, št. 2940-09/1649-22/NP-3603295;
* smernice Zavoda za ribištvo Slovenije, št. 420-185/2008-5;
* mnenje Ministrstva za kmetijstvo, gozdarstvo in prehrano, št. 3504-41/2022/3;
* Pooblastilo župana Občine Markovci, z dne 6. 5. 2022;
* Pooblastilo županje Mestne občine Ptuj, z dne 10. 3. 2022.

Gradivo za odločitev je bilo objavljeno na spletnih straneh Mestne občine Ptuj in Občine Markovci, in sicer:

- Sklep o pripravi Odloka o spremembah in dopolnitvah Odloka o medobčinskem lokacijskem načrtu za del območja Ptujsko jezero in del reke Drave severno od Ptujskega jezera do sotočja struge reke Drave in odvodnega kanala hidroelektrarne Zlatoličje: za del območja P11-R11 Jezero v Mestni občini Ptuj in del območja P13-R1 Jezero v Občini Markovci, št. 3505-4/2008, z dne 5. 1. 2022);

- Izhodišča za pripravo sprememb in dopolnitev medobčinskega lokacijskega načrta za del območja Ptujsko jezero in del reke Drave severno od Ptujskega jezera do sotočja struge reke Drave in odvodnega kanala hidroelektrarne Zlatoličje: za del območja P11-R11 Jezero v Mestni občini Ptuj in del območja P13-R1 Jezero v Občini Markovci (OSA arhitekti d.o.o., št. projekta 21-349).

Po 77. členu Zakona o varstvu okolja (Uradni list RS, št. 44/22, v nadaljevanju ZVO-2) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan, ter pridobiti potrdilo ministrstva o sprejemljivosti njegove izvedbe na okolje. ZVO-2 v drugem odstavku 77. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Na podlagi tretjega odstavka 77. člena ZVO-2 se celovita presoja vplivov na okolje izvede tudi za drug plan, če ministrstvo oceni, da bi lahko njegova izvedba pomembneje vplivala na okolje.

Po 119. členu Zakona o urejanju prostora (Uradni list RS, št. 61/17, 199/21 - ZUreP-3 in 20/22 – odl. US; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN. Na ugotovitveni postopek o obveznosti izvedbe celovite presoje vplivov na okolje za OPN se nanašajo določbe tretjega in četrtega odstavka 110. člena ZUreP-2. Skladno s tretjim odstavkom 110. člena ZUreP-2 občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje. Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje.

Po določilu četrtega odstavka 89. člena ZVO-2 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju Uredba).

Ministrstvo je gradivo preučilo in ugotovilo, da območje SD MLN zajema del območja Ptujskega jezera in del reke Drave severno od Ptujskega jezera do sotočja reke Drave in odvodnega kanala hidroelektrarne Zlatoličje v Mestni občini Ptuj (za del EUP P11-R11 Jezero) in Občini Markovci (za del EUP P13-R1 Jezero). Območje se trenutno ureja z veljavnim medobčinskim lokacijskim načrtom (Uradni vestnik Mestne občine Ptuj, št. 3/07, Uradno glasilo slovenskih občin št. 7/07 in Uradni list RS, št. 23/07). S SD MLN je predvidena nova ureditev pristanišča Ranca z objekti za izvajanje športnih in rekreacijskih dejavnosti na kopnem in v vodi, pripadajočo infrastrukturo ter skladiščnimi in sanitarnimi prostori ter spremljevalnimi objekti; območja ob vstopno-izstopnem mestu Toplice z večnamenskim objektom, ureditvijo stopnic, brežin in plaže, podaljšanjem pomola in dodatnimi plavajočimi pomoli ter umestitvijo manjše proge za slalom; umestitev novih vstopno-izstopnih mest pri Dominikanskem samostanu in južno od Term Ptuj; ureditve novega vstopno-izstopnega mesta za kajake in kanuje; ureditve ob vstopno-izstopnem mestu Zabovci in regatnega centra s pomoli, sodniškim stolpom in plažo; prestavitev veslaške proge ob vstopno-izstopnem mestu Zabovci; ureditev območij za turistični ribolov na levem bregu; gradnja umetnega polotoka za začasno odlaganje sedimentov dolvodno od pristanišča Ranca ter ureditev sprehajalnih in rekreacijskih poti po kroni nasipa.

Na podlagi predloženega gradiva ministrstvo ugotavlja, da za SD MLN ni treba izvesti presoje vplivov na okolje v skladu z 89. členom ZVO-2.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

Zavod RS za varstvo narave (v nadaljnjem besedilu ZRSVN) je v mnenju, št. 3563-0048/2022-2, z dne 22 3. 2022, navedel, da SD MLN in njegovi daljinski vplivi segajo v naslednja varovana območja: posebni varstveni območji Drava (posebno območje varstva - POV, koda SI5000011) in Drava (posebno ohranitveno območje - POO, koda SI3000220), določeni z Uredbo o posebnih varstvenih območjih (območjih Natura 2000), (Uradni list RS, št. 49/04, 110/04, 59/07, 43/08, 8/12, 33/13, 35/13 – popr., 39/13 – Odl. US, 3/14, 21/16 in 47/18) ter v zavarovano območje Krajinski park Šturmovci, razglašen z Odlokom o razglasitvi in zavarovanju naravnih območij in spomenikov narave v občini Ptuj (Uradni vestnik občin Ormož in Ptuj, št. 14/79). Območje SD MLN predstavlja enega najpomembnejših delov območja POV Drava in eno izmed ornitološko najpomembnejših območij v državi. Pomembno je kot razmnoževalni habitat ptic, prezimovališče, postaja v času selitve in tudi kot prenočevalni habitat. Načrtovane ureditve bodo posegale v habitate vrst, ki so vezane na obrežni pas in odprto vodno površino. Nekatere ureditve bi lahko vplivale tudi na stanje vrst, vezanih na kulturno krajino in gozdove v zaledju. SD MLN lahko vpliva na naslednje vrste ptic: belolična čigra, črna čigra, črnoglavi galeb, konopnica, mali galeb, mali žagar, pritlikavi kormoran, rumenonogi galeb, mali slapnik, sivi galeb, veliki žagar, čopasta črnica, liska, mali ponirek, navadna čigra, mlakarica, rdeči galeb, zvonec. SD MLN bi lahko vplival tudi na POO Drava, zlasti na vrste, ki so habitatsko vezane na obrežje jezera, in sicer na vidro in bobra, morebitni posegi v vodo oziroma dno pa tudi na habitate drugih vrst vodnih živali.

ZRSVN meni, da bi vplivi SD MLN na POO in POV Drava lahko pomenili izgubo habitatov na območjih predvidenih ureditev, kot tudi spremembo kakovosti habitatov in abiotskih dejavnikov (osvetljevanje, hrup, motnje zaradi povečane prisotnosti človeka, ipd.). Območje SD MLN meji na Krajinski park Šturmovec, vendar ZRSVN meni, da plan pomembnejšega vpliva na to območje ne bo imel.

ZRSVN glede na vrsto načrtovanih posegov v naravo, znotraj navedenih varovanih območij in upoštevajoč varstvene cilje, zaradi katerih so bila območja opredeljena, meni, da bo SD MLN verjetno pomembno vplival na ta območja in je zanj treba izvesti presojo sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilih tretjega odstavka 77. člena ZVO-2 in 2. člena Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je prejelo mnenja ZRSVN, Ministrstva za zdravje, Ministrstva za kulturo, Zavod za ribištvo Slovenije, Ministrstva za kmetijstvo, gozdarstvo in prehrano in Direkcije RS za vode.

ZRSVN je v mnenju, št. 3563-0048/2022-2, z dne 22 3. 2022 ugotovil, da SD MLN sega na naravne vrednote Ptujsko jezero (evid. št. 1821 V), Šturmovci (evid. št. 3684 V), Drava – reka 1 (evid. št. 4423 V), Drava – rečna loka 2 (evid. št. 6953 V), Šturmovci – rokav Drave (evid. št. 6967 V), Drava – rečna loka 1 (evid. št. 7052 V) in Drava – stara struga (evid. št. 7515 V), določene s Pravilnikom o določitvi in varstvu naravnih vrednot (Uradni list RS, št. 111/04, 70/06, 58/09, 93/10, 23/15 in 7/19) ter na ekološko pomembno območje Drava – spodnja (evid. št. 41500), določeno z Uredbo o ekološko pomembnih območjih (Uradni list RS, št. 48/08, 33/13, 99/13, 47/18).

ZRSVN meni, da bi SD MLN lahko pomembno vplival na Ptujsko jezero, saj gre za botanično in zoološko naravno vrednoto, pomembno zaradi ohranjenosti in obsega habitatov zavarovanih vrst ter na ekološko pomembno območje Drava - spodnja zaradi posegov v habitate številnih zavarovanih živalskih in rastlinskih vrst ter habitatnih tipov, ki se prednostno ohranjajo na območju Republike Slovenije. ZRSVN ocenjuje, da vplivov na druge naštete naravne vrednote ni pričakovati.

Skladno z navedenim ZRSVN meni, da bo SD MLN pomembno vplival na naravno vrednoto Ptujsko jezero, ekološko pomembno območje Drava – spodnja in na večje število zavarovanih prosto živečih živalskih vrst, zavarovanih z Uredbo o zavarovanih prosto živečih živalskih vrstah (Uradni list RS, št. 46/04), zato je zanj treba izvesti celovito presojo vplivov na okolje.

Ministrstvo za kulturo je v mnenju, št. 35012-33/2022/5, z dne 1. 4. 2022, navedlo, da se na območju SD MLN in na območju vplivov novih posegov nahajajo naslednje enote nepremične kulturne dediščine: Ptuj – Arheološko najdišče Desni breg (EŠD 9156), Ptuj – Arheološko najdišče Panorama (EŠD 9277), Ptuj – Mestno jedro (EŠD 580), Ptuj – Hiša Dravska 9 (EŠD 6543), Ptuj - Grad (EŠD 583) in Ptuj – Mestni park (EŠD 16239). Ministrstvo za kulturo meni, da glede na načrtovane ureditve in prikazane rešitve ter varstveni režim in stanje dediščine na območju urejanja in presoje vpliva, je verjetnost vpliva SD MLN na kulturno dediščino majhna.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3504-41/2022/3, z dne 3. 3. 2022, v katerem je navedlo, da predlagana prostorska ureditev ne posega na območja kmetijskih zemljišč, zato se do SD MLN ne bo opredelilo.

Zavod za ribištvo Slovenije je podal konkretne smernice, št. 420-185/2008-5, z dne 8. 4. 2022, v katerih se je opredelil tudi do pomembnejših vplivov izvedbe plana na okolje. V mnenju je navedel, da ob upoštevanju konkretnih smernic vplivi izvedbe SD MLN ne bodo bistveni in izvedba celovite presoje vplivov na okolje ni potrebna.

Direkcija RS za vode je podala konkretne smernice, št. 35020-25/2022-3, z dne 24. 3. 2022, v katerih se je opredelila tudi do verjetnosti pomembnejših vplivov izvedbe plana na okolje. Navedla je, da je območje SD MLN v dosegu visokih vod Drave in poseže na vodovarstveno območje, vendar se ne nahaja na erozijsko ali plazljivo ogroženem območju. DRSV meni, da ob upoštevanju konkretnih smernic, izvedba SD MLN ne bo pomembno vplivala na okolje z vidika upravljanja z vodami.

Ministrstvo za zdravje je posredovalo mnenje Nacionalnega laboratorija za zdravje, okolje in hrano (v nadaljnjem besedilu NLZOH), št. 2940-09/1649-22/NP-3603295, z dne 17. 3. 2022, s katerim soglaša. Iz mnenja je razvidno, da se na obravnavanem območju ne spreminja namenska raba prostora. Območje SD MLN sega v širše vodovarstveno območje z oznako VVO III, zavarovano z Uredbo o vodovarstvenem območju Dravsko-ptujskega polja, ki dopušča izvedbo načrtovanih ureditev. SD MLN ne bo ustvaril novih konfliktnih območij, z njegovo izvedbo pa se bodo izboljšali pogoji za šport in rekreacijo na prostem. Skladno z navedenim NLZOH meni, da za SD MLN ni treba izvesti celovite presoje vplivov na okolje s stališča varstva zdravja ljudi pred vplivi iz okolja.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se z SD MLN načrtuje ureditev območja za športno-rekreacijske in turistične dejavnosti ter gradnja pripadajoče infrastrukture;

- se z SD MLN ne spreminja namenska raba prostora;

- SD MLN sega na območja naravnih vrednot in na ekološko pomembna območja, zato imajo načrtovane ureditve lahko pomemben vpliv na naravne vrednote in biotsko raznovrstnost;

- SD MLN sega na območja kulturne dediščine in vplivna območja, vendar načrtovani posegi ne bodo bistveno posegli v njene zavarovane lastnosti;

- s SD MLN načrtovane ureditve ne bodo pomembno vplivale na upravljanje z vodami;

- se z SD MLN ne načrtujejo dejavnosti, ki bi lahko imele pomembne vplive na zdravje ljudi.

Upoštevajoč merila iz 2. člena Uredbe o merilih in mnenj iz 3. člena te uredbe je Ministrstvo ocenilo, da bo SD MLN pomembno vplival na okolje, zato je zanj treba izvesti celovito presojo vplivov na okolje.

Skladno z določbami 9. in 146. člena Zakona o upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13, 175/20-ZIUOPDVE in 3/22 – ZDeb; v nadaljnjem besedilu ZUP) je ministrstvo z dopisom, št. 35409-190/2022-2550-6, z dne 2. 6. 2022, seznanilo pripravljavca plana z dejstvi in okoliščinami, pomembnimi za odločitev o uvedbi celovite presoje vplivov na okolje za predmetni plan, in ga pozvalo, da se do njih pisno opredeli v petnajstih dneh od prejema dopisa. Pripravljavec plana se je z dejstvi in okoliščin seznanil dne 6. 6. 2022 in se do njih ni pisno opredelil.

Po pregledu vseh prejetih gradiv in mnenj je ministrstvo ugotovilo, da je v postopku sprejemanja SD MLN treba izvesti celovito presojo vplivov na okolje po določbah drugega in tretjega odstavka 77. člena ZVO-2. Za njeno izvedbo morata pripravljavca plana, Mestna občina Ptuj in Občina Markovci, zagotoviti izdelavo okoljskega poročila, v katerem se opredelijo, opišejo in ovrednotijo vplivi izvedbe plana na okolje in možne alternative, ob upoštevanju ciljev in geografskih značilnosti območja, na katerega se plan nanaša, in sicer skladno z določili Uredbe o okoljskem poročilu in podrobnejšem postopku celovite presoje vplivov izvedbe planov na okolje (Ur.l. RS, št. 73/05). Sestavni del postopka celovite presoje vplivov na okolje je tudi presoja sprejemljivosti vplivov izvedbe plana na varovana območja narave.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za okoljske presoje

Vročiti:

- Mestna občina Ptuj, Mestni trg 1, 2250 Ptuj

V vednost (elektronsko):

- Občina Markovci, [tajnistvo@markovci.si](mailto:tajnistvo@markovci.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Zavod RS za varstvo narave, OE Maribor, [zrsvn.oemb@zrsvn.si](mailto:zrsvn.oemb@zrsvn.si)

- Direkcija RS za vode, Sektor območja Drave, [gp.drsv-mb@gov.si](mailto:gp.drsv-mb@gov.si)

- Zavod za ribištvo Slovenije, [info@zzrs.si](mailto:info@zzrs.si)

- Ministrstvo za kmetijstvo, gozdarstvo in prehrano, Direktorat za kmetijstvo, [gp.mkgp@gov.si](mailto:gp.mkgp@gov.si)